《南康大雪》
宋代·陈宓

嘉定己卯岁，正月十七朝。
新春才五日，大雪滂以飘。
缤纷七昼夜，冷气充层霄。
朔风搅宇宙，爆耳惊秋潮。
大厦作小舫，轻舠想浮摇。
江湖本浩荡，星渚尤多飚。
常时尚闭户，此日寒殊骄。
行人泊前岸，只尺万里遥。
谁言民窭贫，积此珠与瑶。
冻死不敢恨，千山长禾苗。
蝗螟永入地，疠疫仍潜消。
我得一笑归，还家诧渔樵。
作诗纪事实，持付村童谣。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。